Kristeleg Folkeparti har ikkje erfaring med å samarbeida i regjering med Framstegspartiet, men me har erfaring med å samarbeida med Høgre i regjering. I regjering har det ikkje vore vanskeleg å finna fram til ein felles politikk. At ulike parti i opposisjon flaggar sin primærpolitikk, er inga overrasking. Det som avgjer om ein politikk vert vellukka eller ikkje, er viljen og evna til å koma fram til kompromiss. Det vil eg tru at òg representanten Oppebøen Hansen sitt parti er vel kjent med i den regjeringa som partiet no er ein del av. Elles er det heller ikkje til å leggja skjul på at når det gjeld Framstegspartiets landbrukspolitikk, slik han er presentert, er det vel der avstanden mellom Kristeleg Folkeparti og Framstegspartiet i næringspolitikken er aller størst.